Document ID: 32002D0477

Komisjoni otsus,
20. juuni 2002,
milles sätestatakse kolmandatest riikidest imporditud värske liha ja värske linnuliha tervishoiunõuded ning muudetakse otsust 94/984/EÜ
(teatavaks tehtud numbri K(2002) 2196 all)
(EMPs kohaldatav tekst)
(2002/477/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. veebruari 1971. aasta direktiivi 71/118/EMÜ värske linnuliha tootmist ja turuleviimist mõjutavate tervishoiuprobleemide kohta, [1] viimati muudetud direktiiviga 97/79/EÜ, [2] eriti selle artikli 14B lõike 2 punkti b,
võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste, sigade ja värske liha impordil kolmandatest riikidest, [3] viimati muudetud määrusega (EÜ) nr 1452/2001, [4] eriti selle artikli 16 lõiget 1,
ning arvestades järgmist:
(1) Kolmandatest riikidest tuleva impordi suhtes tuleks samuti kohaldada tervishoiunõudeid, mis sisalduvad nõukogu 8. juuni 2001. aasta otsuses 2001/471/EÜ, milles sätestatakse vastavalt direktiivile 64/433/EMÜ (värske liha tootmise ja turustamise tervishoiunõuete kohta) ja direktiivile 71/118/EMÜ (värske linnuliha tootmist ja turuleviimist mõjutavate tervishoiuprobleemide kohta) ettevõtjate poolt ettevõtetes läbiviidava üldise hügieeni regulaarsete kontrollide eeskirjad. [5]
(2) Sel eesmärgil tuleks kõigepealt võtta arvesse värsket kodulinnuliha või värsket liha ühendusse eksportivate ettevõtjate poolt tehtavate üldise hügieeni regulaarsete kontrollide rakendamist käsitlevaid kolmandate riikide eeskirju, kui kõne all on asjaomase kolmanda riigi loetelusse kandmiseks direktiivi 71/118/EMÜ artikli 15 ja direktiivi 72/462/EMÜ artikli 3 lõike 2 alusel sätestatud kriteeriumide täitmine.
(3) Teiseks tuleks asjaomaste ettevõtjate poolt kontrollide rakendamist võtta arvesse, kui kõne all on nende lisamine direktiivi 71/118/EMÜ artikli 14B lõike 2 ja direktiivi 72/462/EMÜ artikli 4 lõike 1 alusel ettenähtud ettevõtete loetellu.
(4) Kolmandaks tuleks vastavalt direktiivi 71/118/EMÜ artiklis 14B ja direktiivi 72/462/EMÜ artiklis 22 ettenähtud näidissertifikaatide juurde kuuluvasse terviseohutuse kinnitusse esimesel võimalusel lisada direktiivi 71/118/EMÜ artikli 14B lõike 1 punkti b ja direktiivi 72/462/EMÜ artikli 4 lõike 2 punkti a alusel ettenähtud tagatised.
(5) Direktiiviga 71/118/EMÜ nähakse ette ühenduse õigusaktide erinõuetele vastavate ettevõtete loetelu kehtestamine.
(6) Ettevõtete ajutine loetelu esitati komisjoni 12. detsembri 1996. aasta otsuses 97/4/EÜ, millega koostatakse ajutised loetelud kolmandate riikide ettevõtete kohta, millest liikmesriigid lubavad importida värsket linnuliha, [6] viimati muudetud otsusega 2001/400/EÜ. [7]
(7) Komisjoni 20. detsembri 1994. aasta otsust 94/984/EÜ (milles sätestatakse loomatervishoiu nõuded ja veterinaarsertifikaadid värske linnuliha impordiks teatavatest kolmandatest riikidest, [8] viimati muudetud otsusega 2001/659/EÜ [9]) muudeti otsusega 2001/598/EÜ, [10] et kehtestada veterinaarsertifikaatide ja terviseohutuse sertifikaatide jaoks terviseohutuse kinnituse näidis kolmandatest riikidest värske linnuliha importimiseks, nagu on ette nähtud direktiivi 71/118/EMÜ artikli 14B lõike 1 punktiga c. Otsust 94/984/EÜ tuleks veel muuta, et täiendada kõnealust näidiskinnitust vastavalt käesoleva otsuse eesmärkidele. Samuti on asjakohane parandada samal ajal kõnealuse otsuse III lisas olev oluline viga.
(8) Ilma et see piiraks direktiivi 72/462/EMÜ artiklites 14 ja 15 sätestatud loomatervishoiu nõuete kohaldamist, nähakse kõnealuse direktiiviga ette, et liikmesriigid ei tohi lubada importida kolmandast riigist liha, kui see ei vasta vastuvõetud terviseohutusenõuetele. Selle direktiivi artikli 17 lõike 2 punktiga c nähakse ette, et värske liha peab olema töödeldud vastavalt nõukogu direktiivi 64/433/EMÜ [11] kohastele hügieenitingimustele. Artikliga 4 nähakse ette selliste ettevõtete loetelude koostamine, mille vastavust kõnealuse direktiivi sätetele ja direktiiviga 64/433/EMÜ nõutavatele hügieenitingimustele hinnatakse vastavalt sama artikli lõike 2 alusel sätestatud kriteeriumidele; komisjon võib neid loetelusid muuta või täiendada kooskõlas artikliga 5 ettenähtud kontrollide tulemustega.
(9) Loomatervishoiu- ja veterinaarnõuded värske liha importimiseks mitmest riigist on direktiivi 72/462/EMÜ alusel kehtestatud mitmetes komisjoni otsustes, mis tuleks lähitulevikus uuesti sõnastada; seni on asjakohane kehtestada näidissertifikaatide juurde kuuluvasse terviseohu kinnitusse käesoleva otsusega värske linnuliha jaoks sätestatud kinnitus.
(10) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsustamisel, kas kolmas riik vastab direktiivi 71/118/EMÜ artiklis 15 ja direktiivi 72/462/EMÜ artikli 3 lõikes 2 sätestatud kriteeriumidele, et kõnealuse riigi saaks lisada nimetatud direktiivide kohaselt koostatud loetellu, võtab komisjon arvesse kolmandate riikide eeskirju, mis käsitlevad värsket linnuliha ja värsket liha ühendusse eksportivate ettevõtjate poolt läbiviidavate ja ohuanalüüsil ja kriitiliste kontrollpunktide põhimõtetel ning vajadusel mikrobioloogilistel kontrollidel põhinevate üldise hügieeni regulaarsete kontrollide rakendamist.
Artikkel 2
Kui direktiivide 71/118/EMÜ ja 72/462/EMÜ alusel viiakse kontrollid läbi selleks, et otsustada, kas ettevõte vastab nende direktiivide ja direktiivi 64/433/EMÜ I lisa sätetele ja kas selle võib lisada direktiivi 71/118/EMÜ artikli 14B lõikega 2 ja direktiivi 72/462/EMÜ artikli 4 lõikega 1 ettenähtud loetellu, võetakse arvesse ettevõtja poolt otsuse 2001/471/EÜ nõuete rakendamist.
Artikkel 3
Otsust 94/984/EÜ muudetakse järgmiselt.
1. II lisa 2. osa (terviseohutuse kinnitus) punkti 15 (näidis A ja B) lisatakse punkt 5:
"5. et liha on pärit ettevõttest, kus rakendatakse üldise hügieeni kontrolle vastavalt komisjoni otsuse 2001/471/EÜ [12] sätetele."
2. III lisas asendatakse sõnad "artiklis 2 osutatud tervisemärk" sõnadega "artikli 1 lõikes 2 osutatud tervisemärk".
Artikkel 4
Käesolevat otsust kohaldatakse alates 8. juunist 2003.
Otsustamisel, kas kolmas riik vastab direktiivi 71/118/EMÜ artiklis 15 ja direktiivi 72/462/EMÜ artikli 3 lõikes 2 sätestatud kriteeriumidele, et kõnealuse riigi saaks lisada nimetatud direktiivide kohaselt koostatud loetellu, või kui konkreetses kolmandas riigis viiakse läbi direktiivi 71/118/EMÜ artikli 14 või direktiivi 72/462/EMÜ artikli 5 alusel kontroll, võtab komisjon alates käesoleva otsuse vastuvõtmiskuupäevast arvesse kõnealuse riigi poolt võetud ettevalmistavaid meetmeid käesoleva otsuse nõuetele vastamiseks alates 8. juunist 2003.
Artikkel 5
Käesolev otsus on adresseeritud liikmesriikidele.
Brüssel, 20. juuni 2002

Labels: 0
3
17
5